Mõningaid muudatusi tehti märgistuse osas, eelkõige selleks, et võtta arvesse toodete eripära ja tagada kooskõla horisontaalsete eeskirjadega, mis on sätestatud Euroopa Parlamendi ja nõukogu 25. oktoobri 2011. aasta määruses (EL) nr 1169/2011, milles käsitletakse toidualase teabe esitamist tarbijatele (edaspidi „toidualase teabe määrus“). Ajakohastati imiku piimasegu kohta esitatavate toitumis- ja tervisealaste väidete nõudeid, võttes arvesse uusimaid teaduslikke arvamusi. Säilitati imiku piimasegu suhtes kehtinud teavitamise kord ning teatavatel juhtudel laiendati selle kohaldamist ka jätkupiimasegudele.

See õigusakt võeti vastu 25. septembril 2015 eesmärgiga ajakohastada imikutele ettenähtud piimasegusid käsitlevaid nõudeid, et need põhineksid uusimatel teaduslikel tõenditel.

b)Komisjoni delegeeritud määrus, millega täiendatakse eritoitumisrühmade toidu määrust seoses teraviljapõhise töödeldud toidu ja imikutoidu koostise ja teabe erinõuetega.

Komisjon võttis kõnealuse delegeeritud määruse vastu 25. septembril 2015 ja selle eesmärk oli direktiiviga 2006/125/EÜ teraviljapõhise töödeldud toidu ja imikutoidu koostise ja teabe kohta kehtestatud nõuete ülevõtmine eritoitumisrühmade toidu määrusesse, tehes väikeseid kohandusi märgistuseeskirjades, et tagada kooskõla toidualase teabe määruses sätestatud horisontaalsete eeskirjadega, võttes arvesse toodete eripära.

Euroopa Parlament kiitis 20. jaanuaril 2016 heaks resolutsiooni, milles ta oli vastu nimetatud delegeeritud määrusele. Euroopa Parlament väljendas muret seoses teraviljapõhise töödeldud toidu ja imikutoidu koostisnõuetega (eelkõige seoses suhkru kogusega nendes toodetes) ning nende toodete märgistus- ja turustamisnõuetega (teabe esitamine lisatoidu andmise kohta enne lapse kuue kuu vanuseks saamist).

c)Komisjoni delegeeritud määrus (EL) 2016/128, millega täiendatakse eritoitumisrühmade toidu määrust seoses meditsiinilisel näidustusel kasutamiseks ettenähtud toidu koostise ja teabe erinõuetega.

See õigusakt võeti vastu 25. septembril 2015 eesmärgiga võtta komisjoni direktiivis 1999/21/EÜ (meditsiiniliseks eriotstarbeks ettenähtud toiduainete kohta) sätestatud nõuded üle uue, eritoitumisrühmade toidu määruses sätestatud raamistiku alla, neid vajaduse korral ajakohastada ning laiendada kõiki tervete imikute piimasegude ja jätkupiimasegude märgistamist, esitlemist, reklaamimist ja turustamist käsitlevaid nõudeid, mis ei ole vastuolus toote kavandatud kasutusega. Delegeeritud määrusega laiendati ka pestitsiide käsitlevaid nõudeid, mida kohaldatakse imiku piimasegu, jätkupiimasegu, teraviljapõhise töödeldud toidu, imikutoidu ning meditsiinilistel näidustustel kasutamiseks ettenähtud imikute ja väikelaste toidu suhtes.

Praegu kehtivas direktiivis märgistuse osas tehtud muudatuste eesmärk on tagada kooskõla toidualase teabe määrusega, võtta arvesse toodete eripära ja suurendada õiguskindlust seoses toodete kavandatud kasutusega. Toitumis- ja tervisealaste väidete esitamine seda tüüpi toidu kohta on keelatud. Määrust hakatakse kohaldama alates 22. veebruarist 2019.

d)Komisjoni delegeeritud määrus, millega täiendatakse eritoitumisrühmade toidu määrust kehakaalu alandamiseks kasutatavate päevatoidu asendajate koostise ja teabe erinõuete osas.

Komisjon võttis osutatud delegeeritud määruse vastu 2. juunil 2017 ja see esitati Euroopa Parlamendile ja nõukogule kontrollimiseks. Kõnealuse õigusakti peamine eesmärk on ajakohastada kehakaalu alandamiseks ettenähtud päevase toidu asendajate suhtes kehtivaid nõudeid, mis on sätestatud komisjoni direktiivis 1996/8/EÜ kehakaalu alandamiseks ettenähtud vähendatud energiasisaldusega dieetides kasutatavate toiduainete kohta ning lisada selle kohaldamisalasse ka turule lastud väga väikese energiasisaldusega tooted, et tagada kõikide selliste toodete ohutus ja sobivus, mis on ette nähtud kogu päevatoidu asendamiseks.

Märgistuse osas tehtud muudatuste eesmärk on tagada kooskõla toidualase teabe määrusega, võttes samas arvesse toodete eripära. Arvestades selliste toitude erilist rolli teatavate tarbijarühmade toitumises, on määrusega piiratud võimalust esitada toitumisalaseid väiteid ja keelatud tervisealaste väidete esitamine seda tüüpi toitudel. Teavitamise kord kehtestati selleks, et lihtsustada kõnealuste toodete tõhusat järelevalvet. Määrust hakatakse kohaldama viis aastat pärast selle jõustumist.

2.2. Toetudes eritoitumisrühmade toidu määruse artikli 16 lõikele 1 võttis komisjon vastu komisjoni delegeeritud määruse, millega muudetakse eritoitumisrühmade toidu määruse lisa seoses selliste ainete loeteluga, mida võib lisada teraviljapõhisele töödeldud toidule ja imikutoidule ning meditsiinilisel näidustusel kasutamiseks ettenähtud toidule.